***Tisztelt Képviselő-testület!***

Teskánd Község Önkormányzatának 2014. évi költségvetése az államháztartásról szóló 2011.évi CXCV. törvény (továbbiakban Áht.) 23.§(1) bekezdésében kapott felhatalmazás alapján, a Magyarország 2014. évi költségvetéséről szóló 2013. évi CCXX. törvény, az államháztartásról szóló törvény végrehajtásáról rendelkező 368/2011. (XII.31) kormányrendelet előírásait figyelembe véve került összeállításra.

Jelen előterjesztés tartalmazza Teskánd Község Önkormányzatának 2014. évre szóló költségvetési rendelet-tervezetét, költségvetését, illetve annak indoklását.

A helyi önkormányzat gazdálkodásának alapja az éves költségvetése. Ebből finanszírozza és látja el a törvényben meghatározott kötelező, valamint a kötelező feladatai ellátását nem veszélyeztető önként vállalt feladatait. E feladatok ellátásának forrásait és kiadásait a helyi önkormányzat egységes költségvetési rendelete elkülönítetten tartalmazza.

A helyi önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős.

A 2014. évre megfogalmazott költségvetési alapelvek a következők:

1. Takarékos, átlátható és biztonságos működés.
2. A kötelezően ellátandó feladatok biztosítása.
3. A szociálisan rászorultak támogatása.
4. A tervezett beruházások megvalósítása, a forrás biztosítása.
5. Pályázatok figyelése, kapcsolódás az aktuális pályázatokhoz, a pályázatok önrészének megteremtése.

Az alapelvek között elsőként feltüntetett takarékos, átlátható és biztonságos gazdálkodás nem ismeretlen, nem új alapelv a képviselő-testület számára, hiszen az elmúlt években is ennek megfelelően járt el.

Magyarország helyi önkormányzatairól szóló 2011. évi CLXXXIX törvény 13§(1) bekezdése tartalmazza a helyi közügyeket, valamint a helyben biztosítható közfeladatok körében ellátandó helyi önkormányzati feladatokat:

* településfejlesztés, településrendezés; településüzemeltetés (köztemetők, közvilágítás, zöld-terület gazdálkodás stb.)
* óvodai ellátás;
* szociális, gyermekjóléti szolgáltatások és ellátások;
* egészségügyi alapellátás (háziorvos, fogorvos stb.), az egészséges életmód segítését célzó szolgáltatások; környezet-egészségügy (pl. köztisztaság, települési környezet tisztaságának biztosítása);
* kulturális szolgáltatás (könyvtár, közművelődés, előadó-művészet támogatása stb.),
* helyi környezet- és természetvédelem, vízgazdálkodás, vízkárelhárítás; ivóvízellátás, szennyvízelvezetés, -kezelés, és –ártalmatlanítás;
* lakás- és helyiséggazdálkodás;
* honvédelem, polgári védelem, katasztrófavédelem,
* közreműködés a település közbiztonságának biztosításában;
* helyi közfoglalkoztatás;
* helyi adóval, gazdaságszervezéssel és a turizmussal kapcsolatos feladatok;
* sport, ifjúsági ügyek;
* nemzetiségi ügyek;
* helyi közösségi közlekedés biztosítása;
* hulladékgazdálkodás;
* távhőszolgáltatás;
* a kistermelők, őstermelők számára - jogszabályban meghatározott termékeik - értékesítési lehetőségeinek biztosítása, ideértve a hétvégi árusítás lehetőségét is;

**Az önkormányzat összevont költségvetésének főösszege a bevételek és kiadások pontosítását kövezően 282.571eFt.**

***A költségvetési rendeletben szereplő bevételi jogcímek részletezése:***

Önkormányzatok működési támogatásai

Működési célú támogatások államháztartáson belülről

Felhalmozási célú támogatások államháztartáson belülről

Közhatalmi bevételek

Működési bevételek

Felhalmozási bevételek

Működési célú átvett pénzeszközök

Felhalmozási célú átvett pénzeszközök

Hitel-, kölcsönfelvétel államháztartáson kívülről

Belföldi értékpapírok bevételei

Költségvetési, vállalkozási maradvány igénybevétele

Finanszírozási bevételek

Adóssághoz nem kapcsolódó származékos ügyletek bevételei

***A költségvetési rendeletben szereplő kiadási jogcímek részletezése:***

Személyi juttatások

Munkaadókat terhelő járulékok és szociális hozzájárulási adó

Dologi kiadások

Ellátottak pénzbeli juttatásai

Egyéb működési célú kiadások

Beruházások

Felújítások

Egyéb felhalmozási bevételek

Finanszírozási kiadások

**Önkormányzati bevételek alakulása**

Az önkormányzat költségvetési bevételei között kell megtervezni a helyi önkormányzat bevételeit, így különösen a helyi adóbevételeket, a normatív hozzájárulásokat, támogatásokat, a központi költségvetésből származó egyéb költségvetési támogatásokat, és elkülönítetten az európai uniós forrásból finanszírozott támogatással megvalósuló programok, projektek bevételeit. (Ávr 24.§.(1).

A korábbi években a bevételeketalapvetően a költségvetési kapcsolatokból származó összegek határozták meg, ezt egészítették ki a saját bevételek. Az önkormányzatok új finanszírozási rendszerében jelentősen csökkennek az állami hozzájárulások jogcímei és az ebből származó bevétel összege is. Az általános működtetéshez és egyéb kötelezően ellátandó feladatokhoz figyelembe vételre kerülnek az önkormányzat saját bevételei, elsősorban az adóbevételek egy meghatározott része. Az új alapokra helyezett támogatási rendszerben felértékelődik az önkormányzatok saját bevételeinek szerepe, ezen belül is az adóbevételek, mivel nagyságától függ egyes feladatok állami finanszírozásának összege.

2014. évtől – a feladatfinanszírozás keretében – az általános működéshez és ágazati feladatokhoz kapcsolódó támogatásokból származó bevétel csak a kötelezően ellátandó feladatokra fordítható.

Az önkormányzat kulturális feladatainak biztosításához a központi költségvetés a tavalyi évhez hasonlóan 2014. évben is önálló előirányzaton biztosít támogatást.

***Az önkormányzati költségvetési támogatás*** 2014. évben a bevételek 48 %-át képezi.

Községünk 2014. évben összesen 137.892eFt központi költségvetésből származó bevétellel számolhat, jogcímeit és összegeit a 6. sz. tájékoztató táblázatban jogcímenként foglaltuk össze.

Jogcímei az új finanszírozási rendszerhez igazodnak és szinte kivétel nélkül kötött felhasználásúak, csak az adott feladat ellátásával kapcsolatosan számolhatók el kiadások.

A helyi önkormányzatok működésének általános támogatására az egyes mutatók alapján 146.198eFt támogatás került kiszámításra, azonban az önkormányzati hivatal működéséhez és a település-üzemeltetéshez kapcsolódó feladatellátás támogatásába beszámításra került az elvárt bevétel, vagyis az adóbevételek bizonyos része, ami csökkenti önkormányzatunk támogatását 8.306eFt összeggel. Így az önkormányzati feladatok finanszírozására kapott támogatás 137.892eFt.

***A közhatalmi bevételek*** jelentik a másik jelentősebb bevételi forrást. Az új finanszírozási rendszerben a jövedelemkülönbség mérsékléséből és a személyi jövedelemadó bevételből továbbra sincs az önkormányzatnak részesedése.

## 2013. januárjától a gépjárműadóból származó bevétel megosztott bevételként szerepel, a beszedett összeg 40 %-a illeti meg az önkormányzatot. Erre tekintettel 7.550eFt-ot szerepeltetünk.

## Az adóbevétel tervezésénél a 2013. évi teljesítést vettük figyelembe.

A helyi adók között továbbra is meghatározó tétel a helyi iparűzési adóbevétel, melynek tervezett összege 29.500eFt. A bevétel tervezésénél a 2013. évi teljesítést vettük számításba, csökkentve a korábbi évek hátralékaival.

***A működési bevételek*** 17.838eFt-os tervezett összegét a különböző önkormányzati vagyon bérbeadásából keletkező bérleti díjak, a tanulók étkezési díjából származó bevételek, illetve a sírhely megváltásából várható bevételek jelentik, összegei hasonlóak az előző évi mértékhez.

Az önkormányzat folyamatosan törekszik a befolyó összegek növelésére, azonban a lehetőségek igen korlátozottak, azok alakulását a kedvezőtlenül alakuló gazdasági helyzet, valamint a fizetőképes kereslet csökkenése nagymértékben befolyásolja.

***A felhalmozási bevételek*** közöttaz eredeti költségvetésben a MÁV Zrt. Által megvásárolt terület ára összeg szerepel.

***A működési célú támogatások*** tervezett összege 21.887eFt, mely tartalmazza a közmunka-programban foglalkozatott munkavállalók foglalkoztatásához igényelhető támogatás, a védőnői feladatok ellátására kapott finanszírozáson kívül a 8. mellékletben részletezett pályázati támogatásokat.. A közmunka program támogatás tervezésekor 3 fő teljes munkaidős munkavállaló 100%-os támogatásával számoltunk. Természetesen a pályázati lehetőségek megnyíltával a foglalkoztathatók köre, illetve a támogatás mértéke változhat.

***A felhalmozási célú támogatások*** tervezett összege 9.957eFt, mely teljes egészében a rendelet 8. számú mellékletében részletezett **KEOP-4.10.0/A/12-2013-1105 “**NAPELEMES RENDSZERTELEPÍTÉSE TESKÁND KÖZSÉG ÉPÜLETEIRE” c. pályázatból eredő bevétel.

***Pénzforgalom nélküli bevételként*** az előzőév pénzmaradványának igénybevétele jelenik meg.

**Önkormányzati kiadások alakulása**

Bár az önkormányzatok kötelezően ellátandó feladatai csökkentek azáltal, hogy az iskolák állami fenntartásba kerültek, a bevételek között bemutatott jelentős összegű forráskiesés következtében a kiadások mérséklése is szükségszerű volt, mely az önkormányzattól még fegyelmezettebb, költségtakarékosabb gazdálkodást igényel.

Önkormányzatunk 2014. évi tervezett kiadásainak kiemelt előirányzatok szerinti megoszlása a következő:

|  |  |  |
| --- | --- | --- |
| ***Megnevezés*** | ***Kiadás összege*** ***eFt-ban*** | ***Összetétel******aránya %-ban*** |
| Személyi jellegű kiadások | 22 128 | 18 |
| Munkaadókat terhelő járulékok | 5 975 | 5 |
| Dologi kiadások |  37 067 | 30 |
| Élelmezés költségei | 16 450 | 13 |
| Ellátottak pénzbeli juttatásai | 9 425 | 7 |
| Pénzeszköz átadások | 6 401 | 5 |
| Beruházás | 10 907 | 9 |
| Felújítás | 11 515 | 9 |
| Hiteltörlesztés | 5 530 | 4 |
| ***Kiadások összesen:*** | ***125 398*** | ***100,0*** |

A kiadások 18 %-át a ***személyi jellegű kiadások*, 5** %-át annak ***járulékai*** jelentik.

A bérek minimálbérre és garantált bérminimumra való kiegészítése az önkormányzat valamennyi dolgozóját érinti.

Az összes kiadás jelentős részét képviselik ***a dologi kiadások*,** melyaz élelmezés költségével együtt az összes kiadás 43 %-át jelenti.Itt terveztük meg a különböző készletbeszerzéseket, hajtó- és kenőanyagot, a közüzemi díjakat, a kisebb értékű eszközvásárlásainkat, az irodaszerekre, karbantartásokra, valamint az üzemeltetésre, szolgáltatások igénybevételére szánt összegeket.

A ***pénzeszköz átadások*** között kerültek tervezésre az önkormányzat által céljelleggel nyújtott támogatások, melyek a rendelet 5. számú tájékoztatójában részletesen szerepelnek.

***Az ellátottak pénzbeli juttatásainál*** a meglévő ellátási formákhoz igazodóan tapasztalati adatok alapján terveztük az előirányzatokat.

***Felhalmozási kiadásokat*** az önkormányzat rendeletének 6. és 7. melléklete részletesen tartalmazza.

***Hiteltörlesztés:*** Az önkormányzat folyamatos működéséhez szükséges likvid hitel összege 5.000eFt, a beruházáshoz felvett hosszú lejáratú hitel 2014. Évet érintő törlesztő részlete pedig 530eFt.

**A 2014. évben a költségvetési bevételek 47%-át fordítja az önkormányzat az intézményi feladatellátásra.**

|  |  |  |  |
| --- | --- | --- | --- |
| **Intézmény** | **Önkormányzati finanszírozás** | **Normatív támogatás** | **Önkormányzati kiegészítés /normatíván felül/** |
| Teskándi Közös Önkormányzati Hivatal | 54 410eFt | 54 410eFt | 0eFt |
| Csukás István Óvoda, Bölcsőde és Tanuszoda | 78 482eFt | 68 586eFt | 9 896eFt |
| **Összesen:** | **132 892eFt** | **102 470eFt** | **9 896eFt** |

***Teskándi Közös Önkormányzati Hivatal:***

A hivatal költségvetési bevételeinek és kiadásainak meghatározásához Magyarország helyi önkormányzatairól szóló törvény és az ágazati jogszabályok az irányadók.

Magyarország 2014. évi központi költségvetéséről szóló 2013. évi CCXX. törvényben szereplő számítási mód alapján a számított alaplétszám Hivatalunk esetében 11,88 fő.

A fajlagos összeg 4.580.000 Ft/fő.

A személyi juttatásoknál csak a minimálbér és a soros előrelépés miatti növekedések hatását

vettük figyelembe, a köztisztviselői törvény szerinti bértábla nem változott.

Jutalom tervezésére jelen körülmények között nincs mód.

A rendszeres és nem rendszeres személyi juttatások után 27% Szociális hozzájárulási adó került beépítésre.

***Csukás István Óvoda, Bölcsőde és Tanuszaoda:***

A központi költségvetés a közalkalmazottak jogállásáról szóló 1992. évi XXXIII. törvény (a továbbiakban Kjt.), a nemzeti köznevelésről szóló 2011. évi CXC. törvény (a továbbiakban Köznev. Tv.), valamint a Kjt. végrehajtását a köznevelési intézményekben szabályozó kormányrendelet, továbbá egyéb, a kereseteket meghatározó jogszabályok alapján elismert átlagbér alapú támogatást biztosít az óvodát fenntartó települési önkormányzat részére az általa foglalkoztatott óvodapedagógusok, és az óvodapedagógusok nevelő munkáját közvetlenül segítők bérének és az ehhez kapcsolódó, 27 % mértékkel számított szociális hozzájárulási adó kifizetéséhez.

A támogatása a települési önkormányzatot az általa fenntartott óvodaintézményben foglalkoztatott, a Köznev. tv nevelési-szervezési paraméterei szerint számított pedagógus-, valamint segítői létszám után illeti meg.

Óvodaműködtetési támogatás a települési önkormányzatot a nem a közvetlen szakmai feladatellátásban dolgozók béréhez, az óvodai nevelést biztosító, jogszabályban foglalt eszközök és felszerelések beszerzéséhez, valamint a feladatellátásra szolgáló épület és annak

infrastruktúrája folyamatos működtetéséhez szükséges kiadásokhoz kapcsolódóan illeti meg az általa fenntartott óvodában nevelt - a költségvetési törvényben foglaltak alapján figyelembe vett – gyermeklétszám után. A létszám meghatározásakor minden gyermeket egy főként kell figyelembe venni.

Az intézmény létszámösszetétele 2013. december 31-én a következők szerint alakult:

· Teljes munkaidőben foglalkoztatottak száma: 23 fő

· Részmunkaidős: 3 fő

· Egyéb: közfoglalkoztatott 0 fő

· Üres álláshelyek száma: 0 fő

A fő- és részfoglalkozású dolgozókon kívül az intézmény megbízási szerződéssel 1 főt (dologi kiadás terhére), túlórakeret terhére 0 főt foglalkoztat.

Az intézmény a rendelkezésre álló létszámmal az Alapító Okiratban meghatározott feladatait 2014-ben el tudja látni.

A rendszeres és nem rendszeres személyi juttatások után 27% Szociális hozzájárulási adó

került beépítésre.

Jutalom tervezésére jelen körülmények között nincs mód.

A közalkalmazottak részére havi 5.000.- Ft étkezési utalvány került tervezésre.

Az intézményben több közalkalmazott esetében jubileumi jutalom kifizetése jelentkezik kiadásként a 2014. évben.

Az önkormányzati kiegészítés összege 9 896eFt.

Teskánd, 2014. február 11.

 Tóth István Jánosné

 polgármester

**ELŐZETES HATÁSVIZSGÁLATI LAP**

TESKÁND KÖZSÉG ÖNKORMÁNYZAT KÉPVISELŐ-TESTÜLETÉNEK

2/2014. (II.25.) önkormányzati rendelete

**Teskánd Község Önkormányzata 2014. évi költségvetéséről**

**Tájékoztatás az előzetes hatásvizsgálat eredményéről**

1. **A jogszabály-tervezet hatásai**
	1. **Társadalmi, gazdasági, költségvetési hatások:** A költségvetési rendelet alapján végrehajtott gazdálkodás az állampolgárok számára nyomon követhető, átfogó képet ad az önkormányzat pénzügyi helyzetéről, a végrehajtandó feladatokról, a tervezett fejlesztésekről, lehetőséget teremt az önkormányzati gazdálkodás ellenőrzésére. A rendeletben foglaltak végrehajtása hatással van a társadalomra.
	2. **Környezeti, egészségi következmények:** A rendelet elfogadásának környezeti és egészségügyi következményei nincsenek.
	3. **Adminisztratív terheket befolyásoló hatások:** A költségvetési rendeletben foglalt pénzügyi-, számviteli és szociális előírások végrehajtása a szakmai, ügyintézési és adminisztratív feladatok végrehajtásában többletfeladatokat nem jelent a költségvetési szervek számára.
2. **A jogszabály megalkotásának szükségessége, a jogalkotás elmaradásának várható következményei**: A költségvetési rendelet megalkotása kötelező az államháztartásról szóló 2011. évi CXCV. törvény előírásai alapján. A 23.§ (1) bekezdése szerint „a helyi önkormányzat a költségvetését költségvetési rendeletben állapítja meg.”
3. **A jogszabály alkalmazásához szükséges személyi, szervezeti, tárgyi és pénzügyi feltételek:** A költségvetési rendelet alkalmazásához szükséges személyi, tárgyi, szervezeti és pénzügyi feltételek rendelkezésre állnak.

Teskánd, 2014. február 11.

 Fazekas István

 jegyző